Natarajasana

Natarajasana (; ATSA: Naṭarājāsana), Sikap Raja Penari (Jawi: ) atau Sikap Penari (Jawi: ) ialah satu asana berdiri, mengimbangi, dan lentik belakang dalam yoga moden sebagai senaman. Ia berasal daripada satu sikap dalam bentuk tarian klasik India Bharatanatyam, yang digambarkan dalam patung-patung kuil di Kuil Nataraja, Chidambaram. Nataraja, "Raja Tarian", adalah aspek dewa Hindu Shiva, yang digambarkan dalam patung gangsa daripada dinasti Chola. Asana ini berkemungkinan besar diperkenalkan ke dalam yoga moden oleh Krishnamacharya pada awal abad ke-20, dan diikuti oleh murid-muridnya, seperti B. K. S. Iyengar, yang menjadikan sikap ini sebagai tanda pengenalannya. Natarajasana adalah antara sikap yoga yang sering digunakan dalam pengiklanan, menunjukkan kualiti yang diingini seperti kelenturan dan keanggunan.

 Etimologi dan mitologi 

Nama ini berasal daripada gelaran Sanskrit  Naṭarāja, "Raja Tarian", salah satu nama yang diberikan kepada dewa Hindu Shiva dalam bentuknya sebagai penari kosmik, dan  āsana bermaksud "sikap" atau "duduk". Nataraja adalah aspek Shiva "yang menarikan tarian kehancuran dengan ghairahnya, maka daripada tarian itulah asalnya segala kejadian, pemeliharaan, dan ketetapan jagat raya." Kepentingan imej tarian Shiva ditunjukkan melalui isyaratnya: dia digambarkan dengan empat lengan, berdiri di atas Avidya, syaitan kejahilan. Di tangannya, dia memukul masa pada gendang, dan memegang api Vidya, pengetahuan. Kadangkala dia memegang sangkakala, yang menandakan Om, bunyi alam sejagat. Dia mengangkat tangan dalam isyarat tanpa takut, abhayamudra.

Sikap ini adalah antara kira-kira dua puluh asana yang digambarkan dalam patung tarian Bharatanatyam abad ke-13 – ke-18 di Gapura Timur, Kuil Nataraja, Chidambaram.

 Dalam yoga moden 

Sarjana yoga Elliott Goldberg memerhatikan bahawa Natarajasana tidak ditemui dalam mana-mana teks hathayoga zaman pertengahan, dan tidak disebut oleh mana-mana pengembara ke India sebelum abad ke-20, atau ditemui dalam gambaran artistik yoga seperti Shritattvanidhi atau Mahamandir berhampiran Jodhpur. Goldberg berhujah bahawa sikap ini, seperti beberapa sikap lain, telah diperkenalkan ke dalam yoga moden oleh Krishnamacharya pada awal abad ke-20, dan diambil oleh murid-muridnya seperti B. K. S. Iyengar, yang menjadikan sikap ini sebagai tanda pengenalan yoga moden; Goldberg mencadangkan bahawa Iyengar menyampaikan sikap ini juga kepada Sivananda, kerana Iyengar menghantar album foto lengkap kepadanya yang menunjukkan Iyengar dalam semua asananya. Iyengar menulis dalam liputan Natarajasana dalam bukunya Light on Yoga bahawa dewa Shiva mencipta lebih 100 tarian, dari yang lembut hingga yang ganas, yang mana paling terkenal ialah Tandava, "tarian pemusnahan jagat raya". Beliau menyifatkan Natarajasana sebagai "sikap yang bertenaga dan indah", dan digambarkan mendemonstrasikan sikap tersebut pada kulit depan beberapa edisi bukunya.

Penerangan

Asana estetik, regangan dan keseimbangan ini dikatakan memerlukan tumpuan dan keanggunan; ia digunakan dalam bentuk tarian klasik India Bharatanatyam. Pelakon Mariel Hemingway menggambarkan Natarajasana sebagai "sikap yang indah dengan kuasa yang hebat", membandingkan keseimbangan dan ketegangan pada lengan dan kaki dengan busur panah, dan menyifatkannya sebagai "sikap yang sangat sukar untuk dikekalkan."

Sikap ini dimulakan daripada berdiri dalam Tadasana, membongkokkan sebelah lutut dan meregangkan kaki tersebut ke belakang sehingga ia dapat digenggam dengan tangan pada sisi tersebut. Kaki itu kemudiannya boleh diregangkan ke belakang dan ke atas, melengkungkan belakang dan menghulurkan sebelah lagi lengan ke hadapan. Untuk sikap penuh dan regangan yang lebih kuat, pusingkan lengan belakang dengan mengangkatnya melepasi bahu, dan genggam kaki tersebut.

Variasi

Menjangkau ke atas dan ke belakang dengan kedua-dua belah lengan, siku ke atas, untuk menggenggam kaki belakang akan memberikan sikap yang lebih sengit.

Sikap ini boleh diubah suai dengan menggenggam tali di sekeliling kaki belakang, atau dengan berpegang pada sokongan seperti dinding atau kerusi.

Lihat juga
 Senarai asana

 Nota 

 Rujukan 

Bacaan lanjut




Category:Asana berkaki satu

en:Natarajasana